**Уручене „Аcademic to Business“ стипендије другој генерацији добитника**

Филип Морис наставља да подржава младе студенте пут успешне каријере

*Ниш, 18. април 2016. године* – Данас је 15-оро студената награђено стипендијом за успешно завршен „Academic to Business“ (A2B) програм, на ком су решавали пословни задатак у циљу унапређења пословања предузетника из нишког региона. A2B у пракси повезује нишке академце и старт-ап предузетнике који послују у нишком региону. Програм спроводи организација „Центар за развој лидерства“ у оквиру Програма „Покрени се за будућност“ уз финансијску подршку компаније Филип Морис.

Ове године на конкурс се пријавио 31 тим, односно 155 студената. На завршно такмичење пласирало се пет студентских тимова, тј. 25 студената. Они су прошли четвородневни тренинг, током којег су били у прилици да примене академско знање на конкретним ситуацијама у бизнису. Уз тренинг, студенти су имали задатак да на основу тренутних потреба предузетника предложе решења са циљем унапређења њиховог пословања у области маркетинга, оптимизације производње и иновација. За то су имали подршку тренера и предузетника, који су били и ментори студентским тимовима.

У комисији која је одлучила победнике другог A2B програма били су проф. др Марија Радосављевић, продеканица Економског факултета, Милан Ранђеловић, шеф Канцеларије за локални економски развој, Ивана Радмилац-Ђурђић, менаџерка за комуникације компаније Филип Морис, Маја Ђорђевић, РПК Ниш – Центар за женско предузетништво, и Снежана Греговић, власница фирме "Da-Da bags" и учесница првог A2B програма.

Чланови победничких тимова награђени су вредним A2B стипендијама: сваки студент из првопласираног тима стипендијом од 100.000 динара, другопласираног 80.000 динара и трећепласираног тима A2B стипендијом од 60.000 динара. Остали учесници финала добили су наградни ваучер од 20.000 динара. Поред нових, модерних решења, предузетници су добили 100.000 динара за имплементацију најбољих студентских решења.

„Academic to Business“ (A2B) још један је у низу пројеката програма „Покрени се за будућност“, којим у последњих 12 година компанија Филип Морис подржава младе на путу ка успешном започињању каријере, ствара услове за њихово напредовање и останак у заједници. Овогодишњих 15 A2B стипендиста придружује се мрежи од претходна 354 стипендиста програма „Покрени се за будућност“.

*Контакт: Програм „Покрени се за будућност“; 062/226-525;* *info@pokrenisezabuducnost.rs**.*